
ACORD 277/2007, DE 21 DE NOVEMBRE, DEL CONSELL DE

L’AUDIOVISUAL DE CATALUNYA
Expedient núm. 13/2007-S TELEVISIÓ DE CATALUNYA, SA

Resolució imposició sanció 

I. Antecedents

1. L’Àrea de continguts del Consell de l’Audiovisual de Catalunya va realitzar un informe arran d’una anàlisi de les emissions del 22 de març i del 5 i el 12 d’abril de 2007, per TV3, del programa d’humor Polònia, per tal de verificar el compliment de la normativa en matèria de publicitat encoberta. L’informe analitzava les emissions que incorporaven referències a diversos productes, serveis i marques amb i sense finalitat publicitària. En concret, pel que fa referència a la presència de publicitat encoberta prohibida l’informe determinava que en l’emissió del 12 d’abril de 2007, en relació tant amb El llibre mediàtic del Polònia, com amb els Vídeos del Polònia que es venen amb la Vanguardia existia prominència indeguda per la manera com es presentaven o destacaven els productes esmentats, en funció de la concurrència d’una influència del contingut editorial amb finalitats comercials, en tant que hi havia incitació directa o indirecta a la compra dels productes i hi tenien un paper determinant en el fil argumental de l’esquetx. 

2. A la vista d’aquest informe, i atès que els fets podien estar encabits dins allò que preveu l’apartat 2 de l’article 94 de la Llei 22/2005, de 29 de desembre, de la comunicació audiovisual de Catalunya (en endavant LCA), i per tant constituir una infracció tipificada a l’article 133 LCA, el Ple del Consell, mitjançant l’Acord 126/2007, de 9 de maig, va decidir obrir un període d’informació prèvia a fi de donar audiència al prestador de serveis de televisió Televisió de Catalunya, SA com a part interessada, per tal que  en el termini màxim de cinc dies a comptar des del dia següent a la recepció de la seva notificació, formulés les manifestacions que considerés oportunes.
3. El 23 de maig de 2007 va tenir entrada en aquest Consell (registre d’entrada 934/2007) un escrit que signava el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual s’al·legava, entre d’altres, que «la presència en pantalla de referències visuals i verbals a un libre i a un DVD relacionats amb el programa Polònia no constitueix un supòsit de publicitat encoberta a favor de tercers, sinó que el que s’està fent és promocionar uns productes de la mateixa entitat (Televisió de Catalunya, SA), productes directament relacionats i vinculats amb el programa, és a dir, productes propis de Televisió de Catalunya, la qual assumeix aquí el rol de prestador de serveis o productor de mercaderies, de manera que no es tracta de publicitat en favor de productes de tercers aliens al contingut del programa sinó més aviat d’una promoció pròpia». Al·lega també que «no es pot parlar de prominència indeguda per no poder-se qualificar com a “freqüent” l’aparició del producte, ja que només apareix en un moment concret i puntual del programa».

4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 145/2007, de 30 de maig, va decidir desestimar les al·legacions presentades i incoar un procediment sancionador a Televisió de Catalunya, SA per la presència de publicitat encoberta prohibida en l’emissió del 12 d’abril de 2007, per TV3, del programa d’humor Polònia, fet susceptible de constituir una infracció greu tipificada a la lletra e de l’article 133 LCA per l’incompliment de les obligacions que en matèria de publicitat corresponen als prestadors de serveis de comunicació audiovisual.
5. Una vegada notificat l’Acord d’incoació a l’interessat, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

6. El 8 d’agost de 2007, i dins del termini atorgat, va tenir entrada en aquest Consell (Registre d’entrada 1397/2007) un escrit signat pel senyor Carles Viñas i Llebot, cap de l’assessoria jurídica i actuant en nom i representació de Televisió de Catalunya, SA, en què s’al·legava en essència, que «tenint en compte els Criteris Interpretatius i Recomanacions del Consell sobre publicitat encoberta a televisió, no es pot imputar a TVC una prominència indeguda, atès d’una banda, que en cap cas en el programa Polònia es mencionen virtuts o avantatges dels productes ni existeix una situació de complaença» a més de considerar que «la conducta infractora està permesa, per la lletra b) de l’apartat 1.1.3 dels Criteris esmentats, ja que l’enumeració objectiva dels elements diferenciadors d’un producte, en el cas que es presenti en el mercat, està permesa»; i de l’altra que «el fet que el Consell estableixi que el producte juga un paper determinant en el fil argumental del programa Polònia no pot ser d’aplicació atès que es tracta d’un criteri o indicador que només és aplicable als programes de ficció i no als d’entreteniment».

7. El 24 d’octubre de 2007 la instructora de l’expedient, desprès d’analitzar, valorar i desestimar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 25 d’octubre, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

8. El 6 de novembre de 2007, i dins del termini atorgat, ha tingut entrada en aquest Consell un escrit signat pel senyor Carles Viñas i Llebot, cap de l’assessoria jurídica, actuant en nom i representació de Televisió de Catalunya, SA, en què manifesta d’una banda, la seva disconformitat amb la proposta de resolució i les valoracions que fa, i d’altra es limita a reiterar i donar per reproduïdes totes les al·legacions efectuades en el període d’informació prèvia i les formulades contra el Plec de càrrecs, insistint en el fet que «ni hi ha hagut incitació a la compra ni  els productes han jugat un paper determinant en el fil argumental», criteri, d’altra banda que considera «no pot ser d’aplicació als programes d’humor com és el programa Polònia».

II. Fonaments de Dret

1. Anàlisi de les al·legacions

Les al·legacions que realitza l’interessat es limiten a reiterar i donar per reproduïdes les que es van presentar el 23 de maig i el 8 d’agost de 2007, per la qual cosa, no cal entrar de nou a valorar-les, atès que ja van ser objecte de l’oportuna valoració i posterior desestimació a l’Acord 145/2007, de 30 de maig, d’inici de l’expedient sancionador i a la Proposta de resolució de 24 d’octubre de 2007, valoracions que es tenen per reproduïdes totalment en aquest Acord .

2. Tipificació dels fets
La publicitat del Llibre mediàtic del Polònia, i dels Vídeos del Polònia que es venen amb la Vanguardia que es va portar a terme durant l’emissió de programa d’humor Polònia emès per TV3, el 12 d’abril de 2007, conté una prominència indeguda; aquesta prominència indeguda ve determinada per la concurrència d’una influència del contingut editorial amb finalitats comercials, en tant que existeix una incitació a la compra dels productes esmentats, per la manera en com es presenten i destaquen els productes publicitats (Llibre mediàtic i Vídeos del Polònia), productes que a més, tenen un paper determinant en el fil argumental de l’esquetx. Aquest fet es troba encabit dins d’allò que l’apartat 2 de l’article 94 LCA considera publicitat encoberta prohibida.
3. Qualificació de la infracció

El fet descrit constitueix una infracció prevista a la lletra e de l’article 133 LCA, que considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual. 

4. Sanció aplicable 
La infracció descrita, d’acord amb el que disposa l’article 136 LCA s’ha de sancionar amb una multa de DOTZE MIL UN EUROS (12.001 euros), quantia mínima establerta al dit article. Es donen per reproduïts els criteris de fixació de la quantia de la multa i la seva valoració, establerts al Fonament de Dret tercer de la proposta de resolució de la instructora de l’expedient, de data 24 d’octubre de 2007 (intencionalitat de la conducta, manca de reincidència i de reiteració en els fets). 

5. Autoritat competent per imposar la sanció

El  Consell de l’Audiovisual de Catalunya és l’òrgan competent per a imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya aprovat per l’Acord 3/2001 de 28 de febrer, el Ple del Consell ha adoptat els següents:

ACORDS
1. Desestimar les al·legacions presentades pel senyor Carles Vinyes, com a cap de l’Assessoria jurídica, actuant en nom i representació de TELEVISIÓ DE CATALUNYA, SA.

2. Declarar al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, per emetre publicitat encoberta prohibida durant l’emissió de programa d’humor Polònia emès per TV3, el 12 d’abril de 2007, en relació amb el Llibre mediàtic del Polònia, i dels Vídeos del Polònia que es venen amb la Vanguardia, publicitat encoberta que conté una prominència indeguda.

3. Imposar al prestador de serveis de televisió TELEVISIÓ DE CATALUNYA, SA, una multa de DOTZE MIL UN EUROS (12.001 euros).

4. Notificar aquest Acord a TELEVISIÓ DE CATALUNYA, SA.
Barcelona, 21 de novembre de 2007

Josep Ma Carbonell i Abelló

            Dolors Comas d’Argemir i Cendra

President




            Consellera secretària

